
RAPORT FINAL MOBILITATE ERASMUS+ 
 ”SPECIAL STORY”
Nr 2025-ITL-KA210-SCH-000362680
Konya/Turcia 
5-9 octombrie
 
În perioada 5-9 octombrie s-a organizat la Selcuklu Anaokulu, Konya/Turcia, a treia  mobilitate de proiect. La această întâlnire, au  participat 4 cadre didactice de la Liceul Tehnologic Special Pentru  Deficienţi  De  Vedere din București.
Partenerii care au participat la întâlnire:
1.	IC- Pontassieve  - ITALIA (coordonator)
2.	Selcuklu Anaokulu  - TURCIA - gazda
3.	Liceul Tehnologic Special Pentru  Deficienţi  De  Vedere - ROMANIA
4.	Colegio Nuestra Seňora de las Victorias  - SPANIA

Mobilitatea s-a desfășurat în cadrul parteneriatului strategic Erasmus+ KA2 și a avut ca obiective principale incluziunea elevilor cu nevoi educaționale speciale (CES), promovarea educației ecologice, sustenabilitatea prin tehnici de upcycling și schimbul de bune practici educaționale între instituțiile partenere. Programul a îmbinat activitățile practice în natură cu vizite de studiu instituționale și explorări socio-culturale, facilitând dezvoltarea competențelor transversale și lingvistice ale elevilor și cadrelor didactice participante.
Mobilitatea a demarat cu vizita școlii și activități educaționale și de coeziune: Prima zi a debutat cu festivitatea de primire și o serie de activități interactive de ice-breaking (jocuri distractive de prezentare). Acestea au avut rolul de a elimina barierele de comunicare și de a facilita legarea unor relații armonioase între elevi și profesori din țările partenere. Ulterior, au fost vizionate materiale video și animații scurte pregătite de fiecare delegație pentru a introduce specificul cultural al fiecărei țări.
S-a desfășurat un seminar tematic axat pe importanța reciclării în contextul global actual. Sesiunea teoretică a fost imediat transpusă în practică printr-un atelier de lucru manual, unde echipele mixte de elevi și profesori au realizat obiecte artistice și artizanale utilizând exclusiv materiale reciclate.
Programul a continuat cu o vizită de studiu la sediul SOBE, un ONG de prestigiu dedicat educației și terapiilor pentru persoanele cu autism, oferind cadrelor didactice un exemplu valoros de bune practici în domeniul neurodiversității.
Ziua s-a încheiat în centrul vechi din Konya, prin vizitarea celebrului Muzeu Mevlana și a bazarului tradițional, urmată de participarea la Ceremonia dervișilor rotitori, oferind o imersiune directă în spiritualitatea locală.
Tematica celei de a doua zi a fost Incluziune „Eco-Explorator” și Terapie prin Muzică și Artă. S-au desfășurat sesiuni în aer liber și activități senzoriale. Activitățile au fost centrate pe conceptul de învățare în natură. S-au format echipe de lucru compuse din profesori parteneri și câte un elev cu nevoi educaționale speciale (CES). Grupurile au participat la o „vânătoare de comori” în grădina școlii bazată pe fișa ecologică „Eco-Explorator”. Această activitate a implicat activarea stimulilor senzoriali (atingere, miros, observare) și colectarea de elemente naturale (frunze, crenguțe), dar și identificarea deșeurilor care poluau mediul.
Programul a continuat cu vizite la clase pentru a asista la cursuri și a monitoriza tehnicile concrete de incluziune aplicate de școala gazdă pentru integrarea elevilor cu CES.
Materialele naturale strânse au fost valorificate creativ în cadrul unui atelier dedicat operelor de artă prin tehnica upcycling. De asemenea, în cadrul atelierului de design, participanții au proiectat și creat jucării noi din materiale reziduale.
După amiază. delegațiile au vizitat satul antic grecesc și Școala din Natură Sille. Aici s-au desfășurat activități la Atelierul „Acorn Tubing”, unde elevii au învățat să planteze ghinde în tuburi speciale de germinare. Ziua s-a completat cu un Atelier de Artă și Muzică în Natură, utilizând elemente din mediul înconjurător pentru a genera sunete și compoziții artistice organice.
Ziua de Miercuri a fost dedicată Științelor Aplicate, Biodiversitate și Educație Artistică. Activitățile zilei s-au desfășurat la Centrul de Științe din Konya. Componenta ecologică principală a fost Atelierul de creare a compostului, unde elevii au primit o introducere teoretică privind beneficiile compostării, urmată de o sesiune practică de obținere a îngrășământului organic din resturi biodegradabile.
Apoi, participanții au vizitat Grădina Tropicală a Fluturilor din Konya, un spațiu controlat unde au putut observa direct habitatul și fazele ciclului de viață ale diferitelor specii de fluturi.
Ziua s-a încheiat cu o vizită de studiu la Liceul de Artă din Konya, prilej cu care s-au analizat metodele de stimulare a talentelor artistice în rândul tinerilor.
Joi s-a desfășurat dimensiunea cultural geografic în regiunea Cappadocia. Elevii și profesorii au explorat formele geologice unice, siturile istorice și peisajele culturale incluse în patrimoniul mondial, activitatea având un puternic impact în dezvoltarea coeziunii grupului și înțelegerea geografiei și istoriei spațiului gazdă.
În ultima zi, Vineri s-a realizat evaluarea finală a mobilității, diseminarea și prezentare de Modă EcoCostume. Eleviialături de parteneri, au defilat purtând haine și ținute originale, realizate în întregime de ei din materiale reciclabile și deșeuri colectate (plastic, carton, hârtie, textile vechi). Evenimentul a demonstrat impactul practic al conștientizării ecologice și a crescut stima de sine a elevilor, inclusiv a celor cu CES, promovând un mediu școlar incluziv și non-discriminatoriu.
Programul derulat a reprezentat un succes deplin din perspectiva obiectivelor stabilite.
• Pentru elevi (inclusiv cei cu CES): Mobilitatea a dezvoltat abilități practice de ecologie (reciclare, compost, upcycling), a stimulat inteligența senzorială și artistică și a îmbunătățit considerabil competențele de comunicare în limba engleză și spiritul de echipă.
• Pentru cadrele didactice: Activitatea a oferit instrumente metodologice valoroase de incluziune (observate direct la ore și în cadrul vizitei la SOBE), schimb de experiențe cu idei inovatoare de predare transdisciplinară în aer liber (Școala din Natură), a îmbunătățit competențele de comunicare în limba engleză și spiritul de echipă.
• Pentru proiect: Activitățile integrate au generat produse finite palpabile (opere de artă, jucării upcycled, compost, costume eco), care vor servi drept material de diseminare în comunitățile școlare partenere.	

